‘จีสตีล’สรุปหนี้ลด650ล.แปลงหนี้หุ้นกู้
จี สตีล สรุปหนี้ลด 650 ล้านบาท จากการแปลงหนี้เป็นทุน ปิดโครงการชั่วคราว รอสรุปสินเชื่อแบงก์สแตนด์ชาร์ต
2 ต.ค. 2555

จี สตีล สรุปหนี้ลด 650 ล้านบาท จากการแปลงหนี้เป็นทุน ปิดโครงการชั่วคราว รอสรุปสินเชื่อแบงก์สแตนด์ชาร์ต
นายริวโซ โอกิโน ประธานกรรมการบริหาร บริษัท จี สตีล (GSTEEL) เปิดเผยว่า บริษัทได้จัดสรรหุ้นสามัญเพิ่มทุนให้เจ้าหนี้ตามโครงการแปลงหนี้เป็นทุน จำนวน 30 ราย เป็นเจ้าหนี้สถาบันการเงินต่างประเทศทั้งหมด จำนวน 943.54 ล้านหุ้น ราคาแปลงหนี้เป็นทุน 0.50 บาท คิดเป็น 54.88% ของหุ้นทั้งหมดที่เสนอขาย 1,719.16 ล้านหุ้น คงเหลือหุ้น 775.62 ล้านหุ้น ซึ่งจะเก็บไว้ดำเนินโครงการในอนาคตหากมีความจำเป็น 
นอกจากนี้ ยังจัดสรรหุ้นเพิ่มทุน GSTEEL 61.668 ล้านหุ้น ให้บริษัท บรุ๊คเคอร์ กรุ๊ป (BROOK) ค่าที่ปรึกษาการเงินในการปรับโครงสร้างหนี้ 
สำหรับการออกหุ้นเพิ่มทุน GSTEEL ครั้งนี้ เป็นการเพิ่มทุนเพื่อชำระหุ้นกู้ของ GSTEEL ตามโครงการ Bond Exchange Program 2 ซึ่งเป็นโครงการแลกเปลี่ยนหุ้นกู้เป็นหุ้นสามัญ และชำระค่าตอบแทนให้ที่ปรึกษาการเงิน จึงไม่มีเงินที่ได้รับจากการจัดสรรหุ้น
โครงการ Bond Exchange Program 2 ดำเนินการมาตั้งแต่วันที่ 16 ก.ค.-14 ก.ย. 2555 ส่งผลให้หนี้สินกลุ่มจี สตีล ลดลงประมาณ 650 ล้านบาท 
“หลังจากนี้ GSTEEL จะไม่ออกหุ้นเพิ่มทุนสำหรับการแปลงหนี้เป็นทุนใดๆ เพิ่มเติมชั่วคราว จนกว่าใกล้ที่จะได้ข้อสรุปในการระดมทุนหรือสินเชื่อใหม่จากธนาคารสแตนดาร์ดชาร์เตอร์ด ยกเว้นมีความจำเป็นที่เป็นผลดีกับการปรับโครงสร้าง” 
ด้านราคาหุ้น GSTEEL เคลื่อนไหวขึ้นลง 0.01-0.02 สตางค์ ปิดที่ 0.34 บาท ไม่เปลี่ยนแปลง เช่นเดียวกับ จีเจ สตีล (GJS) ปิด 0.14 บาท ไม่เปลี่ยนแปลง